**Recenzija rukopisa „Svjedočenje“ Emine Kujundžić: „Šta sve u ljudsku dušu stane”**

Preda mnom je rukopis mlade autorke, doktorice, Emine Kujundžić. Pomislila sam: da smo još u osnovnoj školi, njen rad bi, sigurna sam, dobio odličnu ocjenu. Uspomene mi izmamiše osmijeh. Bila je djevojčica, buntovna i prkosna. Željela je, onako mala, istjerati pravdu, ispraviti „krivu Drinu“. Mrzila je sastave o domovini i uporno ponavljala da je ne voli, jer joj je uzela najdraže osobe. Dugo su trajali razgovori s njom i, korak po korak, nestalo je mržnje. S ponosom ističe kako je od tate naslijedila „istu tu želju i ljubav prema domovini.“ Emina je polahko sazrijevala. Sada je to samosvjesna odrasla djevojka, rekla bih rado, i mislim da sam u pravu, mlada žena, koja zna šta želi u životu i nastoji to ostvariti.

Čitam. Ovo je samo jedna priča o djetetu Sarajeva. Jedna priča djeteta Bosne, koju započinje opisom beskrajne ljubavi njenih roditelja, njihovom velikom domu punom ljubavi za djecu Rizvana i Eminu. Svjedočenje jedne djevojčice... Emina nam, poput vezilje, tka priču da ostane zapisana, da sačuva(mo) od zaborava istinu i ono što joj se dogodilo i natjeralo da prerano odraste. Na početku rukopisa je citat velikana pisane riječi, Meše Selimovića: „...Živimo na zemlji samo jedan dan, ili manje. Daj mi snage da oprostim. Jer, ko oprosti, on je najveći! A znam, zaboraviti ne mogu!“.

Ovo je priča o stradanju članova njene porodice, o zločinima počinjenim nad porodicom Kujundžić, za koje „još niko nije odgovarao.“

Ovo je priča o slici ranjene i uplakane djece u bolnici, gdje je i sama boravila nakon ranjavanja, slici, koja je proganjala i u vrijeme studiranja (posjeta odjeljenju Pedijatrije).

Ovo je priča o sreći četverogodišnje djevojčice kada je ugledala oca u bolnici: „Zaboravila sam sve, i bol u nozi, i injekcije. Pomislila sam: Evo moga tate da me spasi!“ .

Ovo je priča o njenoj ljutnji na oca, jer nije ispunio svoje obećanje i donio tortu, nego je poginuo braneći Bosnu. Za rahmetli oca kaže: „On je bio čovjek za društvo, neka je smijeha, vina, i da pjeva Muharem Serbezovski.“

Nakon pogibije brata Rizvana, Emina je često osjećala neku vrstu ljubomore, jer joj se, onako maloj, činilo da su mama i tata „voljeli Rizvana više nego mene, pa sad ne mogu nikako da mi posvete pažnju. Naročito mama u to ratno vrijeme.“

 Njen odnos prema majci je bio dosta zatvoren. Sjeća se da je za vrijeme rata majka bila često uplakana i odsutna. Nije bilo neke veće komunikacije između njih dvije, sve do perioda srednje škole u kojem je bila nesretno zaljubljena i kada se, po prvi put „otvorila“ mami. Koju godinu poslije, konačno je, nakon još jedne, nesretno završene ljubavi, Emina „počela razmišljati o onom dubokom, dalekom i uplakanom pogledu moje majke.“ Sada je za Eminu njena majka žena, prava Bosanka. „Znala je biti supruga, majka, domaćica. Sve!“

Kroz svoju priču Emina nas vraća u teško ratno vrijeme, u vrijeme beznađa, gladi, straha i, spominjući neke ratne anegdote, izmami nam osmijeh. Osjećaj bespomoćnosti i zatvorenosti, mišljenja sam, da su dvije najveće nedaće koje je osjetio svaki čovjek zatočen u ratnom Sarajevu. Nemogućnost povezivanja sa ostatkom svijeta.

Stoga, ko se ne sjeća (ili ih i dan-danas brižno čuva) poruka Crvenog križa koje su, često putovale mjesecima na odredište. One su bile veza s najbližim u drugim gradovima i zemljama, veza sa prijateljima i prijašnjim životom. Emini i njenoj mami, poruke koje su stizale od rodbine iz Bihaća, značile su radost, odisale nadom u „bolje sutra“, hrabrile ih da opstanu i prežive „u tom paklu, bez vode, struje?“ Dirljiv je prvi susret (iza rata) Emine i njene mame sa rodbinom u Bihaću. Putovanje koje je trajalo tri dana, ali sa mnogo strpljenja i nade da će se uskoro vidjeti sa onim koje vole i čije je poruke po nekoliko puta čitala.

Emina je s nama (i u svojoj plemenitoj duši) podijelila i sliku Srebrenice, kolone raseljenih ljudi koji sa zavežljajima idu u nepoznato. Mnogi od njih, u nepovrat. Da je napisala samo ovu rečenicu: „Vrhunac svega što je podlo i truhlo u ljudima“, bilo bi dosta za svakog čovjeka koji ima savjest.

Upoznaje nas i sa osobama koje su joj značile (i znače) mnogo u životu, osobe s kojima ima poseban odnos ispunjen ljubavlju, a prije svega obostranim razumijevanjem: Amra, „predivna osoba iz Srebrenice“, dedo Zijo – „Zaista je to bio poseban čovjek“, koji joj je „pružio podršku i razumijevanje.“ Tu su i Mustafa Ruvić, za kojeg kaže: „Mustafa je čovjek kojeg kad upoznate, momentalno ste stekli prijatelja do kraja života.“, i Meho Panjeta, koji im je pomogao u teškim trenucima. „Ramiz je čovjek kojeg sam znala zvati naš anđeo čuvar.“

Emina nas vraća i u april 2012. godine kada je Titova ulica bila crvena rijeka sastavljena od 11.541 prazne stolice, koje najrječitije govore o žrtvama opkoljenog Sarajeva. „Ali, mislim da je svačije srce puklo kad je ugledalo 1.601 malu crvenu stolicu, gdje su ljudi stavljali igračke i cvijeće.“ Stravično svjedočanstvo o ubijenoj djeci koja bi, danas, bila odrasli ljudi. „Bio je pun, a tako prazan grad. Čak je i vrijeme bilo čudno. Čas hladno, čas kiša, pa sunce, i na kraju dana, duga. Kiša je Božija milost i tada se primaju dove. Taj dan bilo je mnogo dova.“- kazuje Emina.

Eminina priča je podijeljenja u poglavlja koja su imenovana naslovima. I ne mogu reći koje od njih me se najviše dojmilo. Samo znam da sam ponosna što je bila moja učenica, čiji sam bila dio odrastanja, hrabro i zrelo se upustila u koštac sa životom i svim nedaćama i nepravdama koje su je sustizale. Divim joj se i čestitam na hrabrosti da sve rečeno izbaci iz sebe, da se bori sa gorčinom koja je ponekad uhvati čvrsto svojim pipcima, vjerujući da je „svaki dan novi izazov!“ To, zaista, nije lahko.

Zbog njene mladosti, ali i zrelosti koju je stekla, zbog vremena koje je prošlo i nevremena koje ne smijemo zaboraviti, zbog onog „šta sve u ljudsku dušu stane“, mišljenja sam da bi ovaj rukopis svakako trebalo objaviti.

Sarajevo, februar 2014. godine

Sadžida Viteškić-Majstorović

Prof. BHS jezika i književnosti

 **Recenzija rukopisa „Svjedočenje“ Emine Kujundžić: „Moje svjedočenje me oslobađa“**

*„Vidljivi tragovi nečije ruke što je zapisala neravne redove, prkose smrti, a riječi i njihov smisao žive neprekidno kao izvor koji ne presušuje, kao svjetlo koje se ne gasi.“*

*(„Tvrđava“, Meša Selimović )*

Emina Kujundžić autor „Svjedočenja“ voli Mešu Selimovića, to zasigurno znam. Počela sam citatom koji mi pomaže da istaknem vrijednost pisanja i podržim Eminu u njenom radu.

Koliko ja znam Emina je počela svoju priču u srednjoj školi. Počela, pa ostavila nedovršenu. Nakon šest godina uzela je „pero“ i dovršila svoje „Svjedočenje“.

U dvadeset i šest (26) kratkih proza ispričala je Emina svoju priču o ratu i životu u okupiranom Sarajevu. Rat je bio i ostaje najintenzivnija i najtrajnija oznaka naših života danas, jer je neizbrisivo obilježio posljednju deceniju 20. stoljeća.

Eminino sjećanje i uspomene na ratno doba duboko su proživljeni i ostavili su duboki trag u njenoj duši. „Možda imam jednu uspomenu, ne znam da li sam je sanjala, ili se uistinu dogodila. Uzet ću je kao uspomenu i da se uistinu dogodila.“

Emina pamti, podsjeća, voli. Ta njena osjećanja teku kao rijeka čija je svaka kap drugo osjećanje, a svaka od njih je jedna kap u rijeci života. Rat joj je oteo i brata i oca, članove porodice. Zlotvori su joj oduzeli radost djetinjstva i mladosti. Ostala je sama sa majkom i pokušale su zajedno pobijediti zlo koje ih je iznenada napalo.

Koliko su uspjele to one najbolje znaju. Emina zna, danas, da neće nikada zaboraviti što je doživjela u ratu. Koliko će oprostiti još to ne može znati.

Nakon završene osnovne škole upisala se u Prvu gimnaziju. U jednoj školskoj zadaći napisala je: „Postala sam svjesna života i toga kako živjeti u različitim okolnostima. Postala sam svjesna smrti. Tog poraza. Ali, možda i nije poraz, nego samo nada za bolje.“

Danas je Emina doktorica koja će pomagati ljudima. Ona voli svoju Bosnu i njenu raznolikost koja je čini posebnom zemljom. „Mi smo zemlja svih naroda, liječit ću ljude i zanemariti nacionalne, vjerske i rasne razlike.“

Tajna uspjeha u životu je da budemo ono što jesmo, a kada smo onakvi kakvi smo zaista, osjetit ćemo punoću života u sadašnjem trenutku. Emina je ostala ista, a duša joj je i dalje ranjena i bespomoćna. „Pustite mi onda dušu neka živi od toga. Tamnica je ovaj moj teret. Moje svjedočenje me oslobađa.“

Ni za jednu životnu stazu ne postoji vodič, svaka je neispitana, neponovljiva. Emina je svojim „Svjedočenjem“ naznačila stazu koja vodi u svijet knjige (umjetnosti).

Iskreno, i sa puno ljubavi, podržavam je. Vjerujem da će objavljivanje „Svjedočenja“ skinuti dio tereta prošlosti sa Eminine duše.

Sarajevo, mart 2014. godine

Dušanka Hodžić

Prof.BHS jezika i književnosti